শ্রেয়সের প্রতি বিসিসিআই-এর বঞ্চনা নিয়ে মুখ খুললেন তাঁর বাবা

স্পোর্টস ডেস্ক: সোমবার এশিয়া কাপের (Asia Cup 2025) জন্য ভারতীয় দলের (India Squad) ১৫ জনের দল ঘোষণা করেছে বিসিসিআই (BCCI)। সেই সঙ্গে তিনজনকে স্ট্যান্ড বাই হিসেবে রাখা হয়েছে। শুভমন গিলকে (Shubman Gill) দলে নেওয়া হয়েছে, শুধু তাই নয়, তাঁকে দেওয়া হয়েছে সহ-অধিনায়কত্বের দায়িত্ব। কিন্তু এসব ছাপিয়ে চর্চা চলছে একজনকে নিয়েই, তিনি শ্রেয়স আইয়ার (Shreyas Iyer)। আইপিএল ২০২৫-এ অনবদ্য পারফরম্যান্স করার পরেও এশিয়া কাপের দলে সুযোগ পাননি তিনি।

কলকাতা নাইট রাইডার্সকে (KKR) আইপিএল (IPL 2024) চ্যাম্পিয়ন করা এবং পঞ্জাব কিংসকে ফাইনালে তোলা অধিনায়ক আইয়ারকে দলে না দেখে বিস্মিত হয়েছেন বহু প্রাক্তন ক্রিকেটার। এবার এই বিতর্কের আগুনে ঘি ঢাললেন শ্রেয়স আইয়ারের বাবা সন্তোষ আইয়ার (Santosh Iyer)। বলা বাহুল ভারতীয় বোর্ডের এই দল নির্বাচনে তিনি খুশি হতে পারেননি।

আক্ষেপের সুরে সন্তোষ বলেছেন, “আমি জানি না ভারতের টি২০ দলে ঢুকতে শ্রেয়সের আর কী করতে হবে। আইপিএলে বছরের পর বছর এত ভালো পারফর্ম করছে, দিল্লি ক্যাপিটালস থেকে কেকেআর হয়ে পঞ্জাব কিংস, এবং তাও অধিনায়ক হিসেবে। ২০২৪-এ কেকেআরকে চ্যাম্পিয়ন করেছে, এ বছর পঞ্জাবকে ফাইনালে তুলেছে। আমি বলছি না ওকে ভারতের অধিনায়ক বানিয়ে দাও, কিন্তু অন্তত দলে সুযোগটা দাও।”

শ্রেয়সের বাবা আরও বলেন, “ও যখন জাতীয় দলে সুযোগ পায় না, তখনও চোখেমুখে অসন্তুষ্টি দেখায় না। ও স্রেফ বলবে আমার ভাগ্য খারাপ কী আর করা যাবে। ও সবসময় ঠান্ডা, শান্ত থাকে। কাউকে দোষ দিচ্ছে না তবে ভিতরে ভিতরে নিশ্চয়ই স্বাভাবিকভাবেই ব্যথিত।”